किम्फ सम्पन्न, ६० भन्दा बढी फिल्म प्रदर्शन
काठमाडौं अन्तर्राष्ट्रिय पर्वतीय चलचित्र महोत्सव (किम्फ) को २१औं संस्करणमा 'रिओ रोजो'ले उत्कृष्ट अन्तर्राष्ट्रिय फिचर डकुमेन्ट्रीको अवार्ड जितेको छ ।
काठमाडौँ — काठमाडौं अन्तर्राष्ट्रिय पर्वतीय चलचित्र महोत्सव (किम्फ) को २१औं संस्करणमा 'रिओ रोजो'ले उत्कृष्ट अन्तर्राष्ट्रिय फिचर डकुमेन्ट्रीको अवार्ड जितेको छ ।यही विधामा 'इन टु द हार्ट अफ माउन्टेन' र 'यम्नुस्काः द र्‍याग्ड एज', क्विनडम र अगेन्स्ट द टाइड'ले स्पेसल मेन्सन पाएको छ । त्यस्तै, अन्तर्राष्ट्रिय सर्ट डकुमेन्ट्रीतर्फ 'क्लाइबिङ फोर गोल्ड'ले अवार्ड जित्दा 'इटर्नल फ्लेम र फर्वाड'ले स्पेसल मेन्सन प्राप्त गर्‍यो । अन्तर्राष्ट्रिय फिचर फिक्सनतर्फ इरानी फिल्म 'अ चाइल्डलेस भिलेज'ले अवार्ड जितेको छ। अन्तर्राष्ट्रिय सर्ट फिचर फिक्सनतर्फ भने 'एड्जस्टमेन्ट'ले अवार्ड उचाल्यो । यही विधामा 'नथिङ ग्रोज अन्डर द पाइन ट्री र स्प्लिट इन्ड्स'ले स्पेसल मेन्सन पायो । 'नेपाल पानारोमा'तर्फ 'द मोंक एन्ड द रेबेल' र 'हावाम्यान'ले स्पेसल मेन्सन जित्दा 'दुविधा' र 'नेपाली फिक्सन' विजेता घोषणा भए । 'नेपाल पानारोमा बेस्ट डकुमेन्ट्री'मा 'रोङफामु' र 'वाग्गिङ टेल'ले स्पेसल मेन्सन पाउँदा शान्ता नेपाली निर्देशित 'धे ड्रिम्स'ले अवार्ड उचाल्यो । दर्शकको अत्यधिक भोट पाएको 'म अलप हुन चाहन्छु'ले भने पिपल्स च्वाइस अवार्ड जित्यो । इटालियन निर्देशक ब्रान्डो क्विलिचीको ‘द टाइगर्स नेस्ट’को प्रदर्शनबाट सुरु भएको किम्फ टासी ल्हाम्जोमको 'नो मोनास्ट्री नो भिलेज' देखाउँदै समापन भएको छ । जेठ १६ देखि सुरु भएको किम्फमा २२ देशका ६० भन्दा बढी फिल्म तथा वृत्तचित्र प्रदर्शन भए । 'इकोज अफ चेन्ज' अर्थात् 'परिवर्तनको प्रतिध्वनि' नारा बोकेको किम्फमा स्टोरीटेलर्ससँगको सहकार्यमा 'माउन्टेन्स म्याटर– अ कल फ्रम द हिमालयज' शीर्षकको प्रस्तुति, अमेरिकी दूतावासको सार्वजनिक मामिला विभागसँगको सहकार्यमा 'वुमेन बिहाइन्ड द क्यामेरा' शीर्षकको प्यानल छलफल भयो । 